আরও আর্থিক সংস্কারের পথে চলবে কেন্দ্রীয় সরকার, জানালেন কেন্দ্রীয় অর্থমন্ত্রী নির্মলা সীতারমন
আগামী পাঁচ বছরে পরিকাঠামো ক্ষেত্রে কেন্দ্রের ১০০ লক্ষ কোটি টাকা বিনিয়োগ করার পরিকল্পনা, জানিয়েছেন কেন্দ্রীয় অর্থমন্ত্রী
কর্পোরেট ট্যাক্স ছাড়-সহ নানা আর্থিক সংস্কার সত্ত্বেও জিডিপি হারের উন্নতি হয়নি। বরং গত ত্রৈমাসিকে সাড়ে চার শতাংশে আর্থিক বৃদ্ধির হার নেমে গিয়েছে। যা গত ছ’ বছরের মধ্যে সর্বনিম্ন। সংসদের অধিবেশনে এ নিয়ে নির্মলা সীতারমনদের বিরোধীরা আক্রমণ করলেও, কেন্দ্রীয় অর্থমন্ত্রী কিন্তু আর্থিক সংস্কারের ব্যাপারে আত্মবিশ্বাসী।
সোমবার ভারত-সুইডেন বিজনেস সামিটে নির্মলা বলেন, কর্পোরেট কর ছাড় সহ একাধিক পদক্ষেপ করেছে কেন্দ্র। ব্যাঙ্কিং থেকে মাইনিং কিংবা ইনস্যুরেন্স, বিভিন্ন সেক্টরে সংস্কার আনতে বদ্ধপরিকর কেন্দ্রীয় সরকার। তাই বিভিন্ন সুইডিশ সংস্থা ভারতে বিনিয়োগের ক্ষেত্রে যাবতীয় সুবিধা ও সহযোগিতা পাবেন। আগামী পাঁচ বছরে পরিকাঠামো ক্ষেত্রে কেন্দ্রের ১০০ লক্ষ কোটি টাকা বিনিয়োগ করার পরিকল্পনা রয়েছে বলেও জানিয়ে দেন সীতারমন।
এদিকে কেন্দ্রীয় মন্ত্রীরা যখন বিলগ্নিকরণের মাধ্যমে আর্থিক সংস্কারের পক্ষে সওয়াল করছেন, দেশের সার্বিক অর্থনৈতিক মন্দার চিত্র অন্য কথা বলছে। দেশের প্রধান সেক্টরগুলিতে মন্দার থাবা পড়েছে। জিডিপি নেমে গিয়েছে সাড়ে চার শতাংশে। দেশের অর্থনৈতিক অবস্থা নিয়ে দেশের অর্থমন্ত্রীর তীব্র সমালোচনা করেন কংগ্রেসের সংসদীয় নেতা অধীররঞ্জন চৌধুরী। সোমবার সংসদে নির্মলা সীতারমনকে ‘নির্বলা’ বলে কটাক্ষ করেন তিনি সরকার পক্ষের তোপের মুখে পড়েন। ট্রেজারি বেঞ্চ তাঁকে ক্ষমা চাইতে বলে। কিন্তু অধীর রাজি হননি।